La Guàrdia Civil i la Guàrdia Urbana de Barcelona van detenir aquest dimarts tres persones per vendre ‘mojitos’ contaminats amb diversos bacteris fecals a les platges de Barcelona, segons ha informat l’institut armat en un comunicat. Als tres detinguts se’ls acusa d’un delicte contra la salut pública i no es descarta que hi hagi més detencions. Estaven contaminats pel bacteri Escherichia coli (E. coli), que pot provocar gastroenteritis, tot i que les soques més perilloses poden derivar fins i tot en malalties greus i mortals.

El setembre passat, agents de la unitat de platges de la Guàrdia Urbana i del Seprona de la Guàrdia Civil van portar a terme fins a 18 identificacions de persones relacionades amb l’elaboració i venda d’aquest tipus de begudes. Les venien sense autorització a la franja litoral de la capital catalana. També van intervenir el material amb què les preparaven per analitzar-lo. L’anàlisi de les mostres han determinat que els productes eren perjudicials per a la salut i que, per tant, la mercaderia no era apta per a la seva comercialització. Els productes s’amagaven directament als contenidors i a les clavegueres.